Ons klein gesin spandeer die laaste tyd baie ure op vliegtuie. Soms voel dit behoorlik soos ’n atletiekbyeenkoms soos ons hardloop van een verbindingsvlug na die ander. Vlieg is lankal nie meer ’n plesier nie.
Lughawens beteken stresvlak teen die dak, sale vol kos en ander produkte wat niemand nodig het nie, in belaglike groottes. Dink aan ’n Toblerone waaraan jy vir die res van jou lewe kan knaag en ’n pak skyfies wat jy later as ’n kinderslaapsak kan gebruik. Alles simpelgroot en in swak smaak.
Paspoortkontroles, sekuriteit, haal uit, sit weg, haal weer uit, verduidelik, hol hier, wurm jouself daar in terwyl die kindertjies nog ween oor ’n emoji-kussing wat hulle drie hekafdraaie gelede gesien het.
My middelkind, Ethan, het ’n ryk verbeelding. Hy droom van ’n VIP wees, en vra elke keer met hoop in sy ogies of ons gaan links draai in die vliegtuig – jy weet, eersteklas se kant toe. Helaas is ons altyd maar deel van die kudde in die klein stoeltjies.
Lugrederye het tot onlangs nog hul geld en energie ingeploeg in luukse besigheids- en eersteklas-etes – puik kwaliteit, redelik vars voorberei en deur bekende sjefs geformuleer. Ook die superluukse opsies soos Etihad se Diamond First Class waar ’n aanboord-sjef jou die keuse van 30 geregte bied, elk gemaak en aangepas soos die passasier daarvan hou. Ek dink egter nie ek sal ooit honger genoeg wees vir die $10 000-per-vlug nie.
Gelukkig het hulle nou besef die meeste van ons gaan altyd in ekonomiese klas wees – en hierdie mark moet tevrede gestel word. Bloot omdat ’n passasier nie ’n belaglike prys vir ’n besigheidskaartjie wil betaal nie, beteken nie dat die kliënt nie keurig is oor wat hy eet nie.
Vir my sou die oplossing wees klein geregte wat regdeur die vlug beskikbaar is, soos bakkies jogurt met vrugte, klein verpakte slaaie, ’n kaasbordjie of bakkie met hoemoes en beskuitjies.
Verskaffers probeer optimaal kos berei, maar daar is ’n paar hobbels in die pad. Smaak is nie altyd die fokus nie – soveel massas kos moet berei word en voedselgesondheid is natuurlik die belangrikste vereiste. Neem dan ook nog in ag dat elke porsie dieselfde moet proe, kan jy eintlik net produkte gebruik wat algemeen beskikbaar is en herkenbaar aan die meeste lede van die publiek. ’n Soort comfort food in die lug.
CNN Travel meen die eerste keuse moet altyd die bredie wees. Dit kan goed gegeur word, herverhit goed en is gewoonlik die smaaklikste. Pasta is volgens hulle die moeilikste – die al dente-produk raak pap en onsmaaklik met staan en weer verwarm word.
Air France het weer gevoel dis beter om weggooiprodukte te ontwikkel. Dis ligter en het ’n kleiner impak omdat dit nie gewas word nie. Ná jou ete raak jou eetgerei ’n kinderspeelding wat jy aanmekaarsit om ’n klein vliegtuigie te vorm.
Jy het ’n “captured audience”, desperaat vir afleiding en nuwe ervarings. Dis beslis die tyd om nuwe produkte aan hulle bekend te stel. Ek self sal graag nuwe produkte proe van die land waarvandaan of waarheen jy reis. As jy so daaraan dink, is dit ’n wonderlike geleentheid vir reklame.
Miskien is ek net ’n optimis. Gordon Ramsay, wat al jare werk aan beter kos vir lugrederye, het glo gesê hy sal nooit op ’n vliegtuig eet nie. Die pad wat die kos moet toer totdat dit op jou oopklaptafeltjie beland, is net te lank.